Výber do štatutárneho orgánu (predstavenstva) zakladajúcej  akciovej spoločnosti 
Liečebňa pre dlhodobo chorých Štiavnička, a.s., 
so sídlom 034 Štiavnička
_________________________________________________________________________

9. septembra 2011

Minister  zdravotníctva Slovenskej republiky vyhlasuje v ý b e r  na obsadenie funkcie  člena predstavenstva do zakladajúcej   akciovej spoločnosti Liečebňa pre dlhodobo chorých Štiavnička, a.s., ktorá vznikne transformáciou štátnej príspevkovej organizácie  Liečebňa pre dlhodobo chorých Štiavnička, so sídlom 034 Štiavnička..
 Výber na zástupcu štátu do štatutárneho orgánu (predstavenstva) sa uskutoční na základe uznesenia vlády SR č. 159 z 2. marca 2011  v súlade so Smernicou o postupe pri výbere na obsadenie funkcie člena štatutárneho orgánu zakladajúcej akciovej spoločnosti so stopercentnou majetkovou účasťou štátu v zastúpení Ministerstva zdravotníctva Slovenskej republiky   ako budúceho vykonávateľa akcionárskych práv a na základe s navrhovanými vzorovými Stanovami zakladajúcej akciovej spoločnosti.
Kvalifikačné predpoklady a požiadavky: 
I.
a) vysokoškolské vzdelanie II. stupňa ekonomického, právnického alebo medicínskeho smeru alebo získané v inom odbore zhodnom alebo príbuznom v oblasti činnosti spoločnosti,
b) bezúhonnosť a spôsobilosť na právne úkony,
c) preukázaná prax v riadiacich funkciách v dĺžke najmenej 5 rokov,
d) dôveryhodnosť, 
e) odborná spôsobilosť,
Za bezúhonnú osobu sa považuje fyzická osoba, ktorá nebola právoplatne odsúdená za obzvlášť závažný trestný čin alebo trestný čin hospodársky; táto skutočnosť sa preukazuje výpisom z registra trestov nie starším ako tri mesiace.
Za dôveryhodnú osobu sa považuje fyzická osoba (i) ktorá nemá nedoplatok na dani podľa osobitného predpisu vyšší ako 3 319 eur a/alebo nedoplatok na povinných odvodoch poistného po dobu dlhšiu ako tri mesiace a (ii) ktorá nebola štatutárnym orgánom alebo spoločníkom v obchodnej spoločnosti, ktorá má nedoplatok na dani podľa osobitného predpisu vyšší ako 3 319 eur a/alebo nedoplatok na povinných odvodoch poistného po dobu dlhšiu ako tri mesiace; potvrdenie o nedoplatku môže byť nahradené čestným vyhlásením žiadateľa. 
     Za dôveryhodnú osobu sa nepovažuje fyzická osoba, ktorá koná v rozpore so spoločenskými pravidlami a morálnymi hodnotami. 
Za odborne spôsobilú sa považuje fyzická osoba, ktorá má znalosť špecifík manažmentu so zameraním na činnosť v organizáciách pôsobiacich v oblasti zdravotníctva, poisťovníctva, práva, ekonómie alebo iných príbuzných odboroch vzhľadom na požadované kvalifikačné predpoklady.

II. 
           V zmysle navrhovaných vzorových Stanov zakladajúcej akciovej spoločnosti za člena štatutárneho orgánu nemôže byť vymenovaný:
a)	poslanec Národnej rady Slovenskej republiky,
b)	člen orgánu alebo zamestnanec Najvyššieho kontrolného úradu Slovenskej republiky,
c)	člen orgánu Národnej banky Slovenskej republiky,
d)	člen orgánu alebo zamestnanec centrálneho depozitára, burzy cenných papierov alebo tichý spoločník, podieľajúci sa na činnosti týchto právnických osôb člen predstavenstva, člen dozornej rady,
e)	 člen dozornej rady spoločnosti a prokurista spoločnosti,
f)	člen predstavenstva, člen dozornej rady, prokurista, konateľ alebo zamestnanec zdravotnej poisťovne, veľkodistribútora liekov a zdravotných pomôcok,
g)	zúčastňovať sa na podnikaní inej spoločnosti ako spoločník, ibaže je akcionárom alebo členom družstva a informuje o tom subjekt vykonávajúci práva akcionára,
h)	 vykonávať činnosť ako štatutárny orgán alebo člen štatutárneho orgánu alebo iného orgánu inej právnickej osoby s podobným predmetom podnikania, ibaže ide o  spoločnosť, na ktorej podnikaní sa zúčastňuje spoločnosť, ktorej štatutárneho orgánu je členom.   

 ďalej ten kto:

a)	vo vlastnom mene alebo na vlastný účet uzaviera obchody, ktoré súvisia s podnikateľskou činnosťou spoločnosti,
b)	 sprostredkúva pre iné osoby obchody spoločnosti,
c)	 zúčastňuje sa na podnikaní inej spoločnosti ako spoločník, ibaže je akcionárom alebo členom družstva a informuje o tom subjekt vykonávajúci práva akcionára,
d)	 vykonáva činnosť ako štatutárny orgán alebo člen štatutárneho orgánu alebo iného orgánu inej právnickej osoby s podobným predmetom podnikania, ibaže ide o  spoločnosť, na ktorej podnikaní sa zúčastňuje spoločnosť, ktorej štatutárneho orgánu je členom, 
Zoznam požadovaných dokladov: 
- písomná žiadosť o zaradenie do výberu,
- kópia dokladu o dosiahnutí požadovaného vzdelania, 
- výpis z registra trestov nie starší ako tri mesiace,
- profesijný štruktúrovaný životopis (vrátane telefonického a e-mailového kontaktu),
- čestné vyhlásenie o spôsobilosti na právne úkony,
- potvrdenie alebo čestné vyhlásenie o praxi v riadiacich funkciách 
- čestné vyhlásenie o dôveryhodnosti,
- prípadne ďalšie doklady, ktorými uchádzač preukáže skúsenosti so stredným, resp. 
  vrcholovým manažmentom v oblasti zdravotníctva, poisťovníctva, práva, ekonómie,
- písomný súhlas dotknutej osoby so spracovaním osobných údajov na účely výberu podľa 
  zákona č. 428/2002 Z. z. o ochrane osobných údajov v znení neskorších predpisov,
- čestné vyhlásenie k bodu II.
Termín podania žiadosti:   
Žiadosť s požadovanými dokladmi je potrebné zaslať do15 dní odo dňa vyhlásenia výberu na obsadenie funkcie člena štatutárneho orgánu (predstavenstva)  zakladajúcej spoločnosti Liečebňa pre dlhodobo chorých Štiavnička, a.s., s označením na obálke „Výber – neotvárať“ na adresu Ministerstvo zdravotníctva Slovenskej republiky, Kancelária ministra, Limbová 2, P.O.BOX 52, 837 52 Bratislava. Rozhodujúcim pre zaradenie uchádzača do výberu je dátum uvedený na poštovej pečiatke.

                                                                                                Ivan Uhliarik
                                                                                                  minister